정조 22년 · 목
疏略曰本州之各穀當捧爲九萬九千七百石之多而土瘠民貧還穀之不能準納倍於他邑及當歲暮未捧夥多則迫於收捧急於便民不得不以一石租以一兩錢代捧且下納臭載拯米每石亦許三兩錢代納及其開倉仍以分給便若邑例之錢還者其數米爲六百石租爲一萬八千石臣於赴任之後衆民之以錢受食者逐日哀籲皆願以錢還納欲曲副民願則有非糶糴之法意如欲膠守而嚴督本穀則雖椎剝備加決知其無所捧而徒見其散四而莫之遏欲望我殿下特下分數限年之停退今年則收捧本穀之幾分其餘待明秋畢捧則其於慶民紓力之方實無涯極伏願下詢廟堂而處之嗚呼寺奴婢之痼弊八路同然而嶺爲甚焉嶺之中本州之案付最多臣伏見今七月二十七日頒下傳敎有足以感及豚魚爲今日臣子而居是邑者其可不另査弊源深思救方以爲報答之萬一乎本州寺奴爲四百九十六口婢爲一千二十口其中逃故與虛名實爲二百八十一口見存而至窮無依便成流丐者爲一百五十六口散在道內十有四邑而朝東暮西乍來倏去者爲二百四十四口而若其逃故也虛名也見存而流丐也則皆是隣徵族徵而納布者也散在道內而推徵無路者則或爲族徵或爲別差輩之代納而所謂隣族者不知面目不知寸數之人而囚扑橫加掉脫不得哀彼殘民不能自辦渠家之身布者忽以隣族倍納至冤之布仍以流離丐乞性命難保者在在皆然所謂別差者蓋一千六百口之內隣徵族徵推尋無處者洽過三之一焉則乃以其中稍實者每年擇定別差二十四人以責捧布之役而本無徵處擧皆代納一經是役莫不蕩敗故或見差紙走如逃命如其不免畢竟流散今年如是明年如是年年乃失二十四人則終必無是類而後已方當徵布之節其所爲隣者爲族者爲別差者哀冤之聲徹入心骨如此之中又有別般可冤之事一口一疋布之移尙所不忍何況每歲之末又有二百兩勘債而逐名加徵之橫徵於隣族乎勘債尙云難堪又況六年一次改續案勘債亦有九百兩之別斂乎此猶餘事尤有切矜而可悲者惟彼寺奴婢其名至賤其役至苦畏其有隣徵也故爲隣者視如讎賊憂其有族徵也故爲族者避如狼虎白髮處女皆無夫家禿頭老翁半是不娶且或平人見瞞而結婚者若於他日知是寺賤則一朝逐之如恐不及且雖生育之後割情斷恩竝與所生而棄絕之則傷倫干和良可駭愕而顧其情則亦慼矣東海一婦之冤尙致三年之旱何況千百命之冤乎近歲荐旱竊恐未必不由於此輩之冤鬱而不但卽目之事如是亦有來頭之弊難防者蓋其旣賤且苦無所控訴自古爲瘼迄今未革一有逃故萬無充代假使寺賤之逃亡如有雜犯之隱避則何憂刷還而惟其去時或恐隣知及其逃後或慮族聞走旣遠而猶懼或近避旣深而猶憂或淺甚者父母或不知去向兄弟或不知死生且況婚嫁失時生育不繁亦或男爲僧女爲尼日減月縮終至於徒擁虛簿自是理之固然然且六年改案之際比總之責立多至四五百每歲磨勘之時逃故之代充亦爲一百餘惟彼所任輩不可刻木而代之則其所加括率多誣告以虛代虛以無塡無直於婢案各名下假爲作名虛塡所生近以渠輩稱冤之訴觀之案中之許多奴婢絕無舊奴婢之眞子孫或以千萬不當之寺賤族屬乃爲所任輩之勒加望告無路伸告莫可頉免一轉再轉仍冒其名此尤呼冤之最甚者今若不改其規則將見良民盡陷爲寺賤寺賤之無類姑捨而良民之支保無方臣謹按本州寺奴中移送防奴者三百七十二名蓋寺奴散亡之後竝以良軍代定名之以良水軍以應每朔之防布此乃奴役變爲良役之證案也用此旁照之已例永革寺奴之名色只以寺奴之元貢實數計口比總以良民換定且壯婢之作役實數則用準折之法假令婢六口換作良丁一名則良丁一疋足當婢六口所納然則時存之奴不期爲良而自歸良丁納布之數不待更括而自在比總奴丁良丁均是丁也奴布良布均是布也昔之代虛者今代其實向之塡無者今塡其有一定此法百弊自革女而無夫者從此有夫男而無妻者亦皆有妻人類之所不齒者忽變爲人而與人齒之藹然和氣足以致祥惟彼未及細量者或慮其難而臣竊以爲不然本州寺案雖多就於婢案除其未陞壯之兒弱乃用準折換定則一千二十之婢不過爲百餘之數且以奴案除其未陞貢之兒弱則實貢之奴未滿五百此實爲換良之元數然則婢與奴合而計之雖換良丁良丁之實數必爲六百餘且元案之內逃故雜頉爲三之一則其中見存尙爲三之二惟此三二之內雖曰虛名者多而所餘實總當於貢案尙有其半則大率六百良丁之中寺奴之自爲良者應爲三百餘而其餘三百之數卽逃故虛名雜頉之代必也簽得於良民然後乃可爲換定之數也本州幅圓旣廣民戶亦多以若三百之數分定均簽於各面各洞則一洞所簽直不過各爲一名未必擾民而亦可不日盡充蓋其元案之數近於二千口人之驟見者眩於數多疑其換定則良之數亦當如是慮以爲難者無足爲怪而誰知以良代簽者其實乃爲三百餘之數乎或者又曰我朝治規以名分紀綱爲先如革寺奴婢之名豈不壞於名分紀綱云而此有不然者寺奴婢外亦有驛奴婢官奴婢校奴婢私奴婢是皆無弊而永有其名者也寺奴婢之名今雖革之何嘗無奴婢之可名者而今日之名分紀綱何關於寺奴婢之沿革乎伏願益懋聖斷亟令通變若夫本州內奴婢則奴爲十七口婢爲十口而奴之納布婢之納役與寺賤無異且虛實之相蒙隣族之橫徵與寺賤亦同倘加矯革宜無彼此又有尙衣院奴婢奴爲三十九口婢爲七口旣不載於寺奴案亦不入於內奴案別爲名色年年收布其弊則亦與寺奴內奴少無差等若夫驛奴婢則上納之節收貢之方專係郵官之操縱闊狹則其所勞逸苦樂只在郵官方便顧恤之如何似不當與擬於寺奴內奴之通變矣有旨中以民庫事所下辭敎極爲嚴截本州亦有民庫臣竊考簿書則未詳何時所創而本州各樣公下有難闊狹者甚多故自前果爲戶斂結斂民不支堪於是乎鳩聚場稅錢火稅餘錢屯田畓年租役價餘年租等錢與穀物及各項公貨零瑣之餘錢名曰補民庫以防戶結斂之弊所謂餘錢卽各樣公物出秩收捧時假令一分錢之內二三釐當爲公納則七八釐在所不捧而一分旣不可分破且二三釐屬之民則所縮公納亦無出處故以一分磨鍊所以七八釐餘剩之積乃爲此餘錢也論其名色則雖是百餘兩些少之物旣出於結且涉加捧難免謬規雖欲出給於民實無柝釐均分之道故仍爲收作是庫之用已成流來之例者良以此也場稅火稅旣無關於民斂今此餘錢亦果無革罷還給之路而至於役價餘年租則係是斂給役價之後若干石餘存之移屬民庫者而爲例雖舊旣出戶斂則其在擧行之道不容仍置卽以永爲減數以給之意曉諭一境若夫用下之規則各樣年例應下爲一百六十餘條間年應下爲一百三十餘條是皆須用於進上時封裹櫃袱席紙各項所入及雜費京各司四營上納下納許多物種及雜費之不可不用而減削不得者也其外之所謂新延時闕內禮木錢吏曹堂參債則所宜官用自當而乃須民庫未免謬例且工庫雜物及官廳雜種又自民庫添來而入於排朔者亦是不正之名色惟此四條合爲六百十六兩故一竝卽地減削此外又有均役庫蓋民庫公用每患不足策應無路故自來邑例又設此庫以一千五百兩放債於民取其剩利以補年例間年之公下其取殖之規付而取四有違官債之定法故自今秋爲始以什二減定收捧仍成節目而其中尤有名色之不正者以其殖利之錢猶不能當其所下則乃以一千八百兩錢買復戶於民間春給六兩秋收十兩買之者以其稍廉於應役故雖曰樂赴顧在官政養戶防結卽法典之大禁也且奸僞之弊由此難防旣不可不革應例公下亦不可不充補今若以一千八百兩買復本錢亦爲放債以取什二之例則比前買復所縮爲八百餘兩故以補民庫謬例削減條六百十六兩添補而其餘數百兩不足之數今方多般商度或相議道臣另意方便期於區劃俾有實效從今以往本州名色之不正者竝就革罷惟是役價租一條果於一戶每年收得年租間一斗以爲京主人各營主人傳關持者等支放之需而創在康熙二十五年已爲數百年之久此果無與於官用實難減却於應下者躬執嚴査區別存減於用下舊例之中已爲修正成册報于道臣以其減數及從前餘數之移下民庫者竝分數減給於每戶所收一斗之內而民庫各樣例入例下許多條件名目瑣細不敢逐條詳陳故方又修成册報營以爲轉報備局之計而玆敢先陳以俟處分大抵民間收斂之弊每在無定例之邑如有一定不易之規更無無時收斂之事則弊雖流來民不甚害而苟或式例不明則每有事端輒皆結斂戶斂故下民難保之由實階於此臣今方釐正而伏願特降威斷嚴立科條則幸甚幸甚至若沿邑海戶之弊嶠南爲甚至於本州則進上之靑魚貫目乾大口等種本非土產自前移貿於隣境全鰒則以土產採納數十年前以其體小而色渝故乃因監營之點退轉貿以納仍以爲例往來貿取之際果爲海民之弊而各種價之逐戶收斂錢合爲一千八百兩零且以各項情錢浮費收斂於逐戶者又爲一千三百兩零往在辛丑因繡啓特下釐正之命營邑另行査櫛後啓聞而元封價錢以一千一兩酌定情錢浮費以四百九十一兩限數成爲節目以報備局而遵行之又至己酉以海戶之凋弊情錢條則別自本邑從他充代更無侵及而式至于今蓋元封錢旣是一定不可移易者節目條件不啻截嚴不當更有所加斂則海戶殘氓宜皆按堵而實效漠然目今見存之海戶至爲凋殘爲漁業而旣納其錢又納土產之海衣廣魚藿蛤等種之戶僅爲百數不爲漁業而只納數兩錢之戶不過爲五六十頃因遞歸萊倅之筵奏全鰒移貿之弊乃有今七月初七日頒下傳敎臣卽招監官及海夫頭目等宣布德意因以按簿核實則壬寅定式之後十餘年之間奸弊轉生元封之外各樣收斂又爲許多故一一爬櫛永爲革罷其數多至五百八十九兩零矣念此海民難支之弊實由於收斂之時監官輩不用有印跡官牌私自分定一徵再徵售其無厭之誅求故也方以此意論報道臣嚴立科條更成節目俾得永久遵守而至於封進物種則凡係土產與隣境之所貿皆無爲弊但移貿之費全鰒爲多乃於壬寅元封酌定錢數之中今番之又爲査減者至爲一百十五兩通計前後所減之數而若比壬寅以前所收之錢殆除其半而民甚爲便且有大同會減米四十二石零之所給添補者則往貿以納自有其裕惟我聖上軫民隱釐海弊之盛德至意庶效萬分一奉行之忱仍伏念土採以納雖是舊例進獻事體至爲嚴重不敢諉之以土貢乃以體小色渝之品苟然充封則依前移貿封進在所不已而旣承飭敎之後有不敢一向泯默有若晏然仍行移貿者然玆敢仰陳事實以俟處分本邑境內火田收稅之節則隨其年事豐歉三等比總每年之例上納該曹之外餘數則屬之補民庫故執卜之際民無勒徵之冤而府南七十里有一大山稱以於義峴者洞壑頗邃百餘年前民多來集遍耕山坂土品隨沃中年屬入於義宮之後加增稅額民不肯耕荐遭饑歲逃散相續屢經大水山谷崩汰而稅額自在導掌輩不問土地之陳起家收人斂必準三十結之總結多而民愈散民散而地益荒如是多年以至全陳侵督之患遍及山外附近之民不能支堪屢訴該宮雖爲減定二十結而此亦半是冤徵前府尹臣林濟遠在任時愍恤窮民出給三百兩錢使之殖利添補備當二百兩元稅及五十兩浮費少有息肩之效若其元田則昔之蘆葦今作松林惡獸隱據妨害耕種一時牽架之政不足爲永久奠安之道從今幾年若至錢盡則必當白徵民將難保且念公田收稅之規必以其土之所出而今此宮納不以其土以錢殖利而應稅揆以事面萬萬苟且若不及今通變殘民必無支保之望伏願下詢廟堂於其宮納二十結之中稍加闊狹更許減定其半則從今以往庶免法外冤徵之患本州各面爲十六而其中三面近以兵營之納偏受其苦蓋其所納氷丁米爲一百十餘石柴爲二千四百七十丹炭爲一百三十八石稿草爲三百九十同此皆自前結斂戶徵於一州之民以納兵營者而東南三面爲附近故取其便於往納而劃付之也近年以來米品漸高昔之以倉還米足納者今變爲直飯米而下屬之科外濫徵每石多至三四斗且柴之一馱昔以三丹而今載以一丹炭亦如之而惟彼營屬捧納之法則柴必較其長短而濫責於鐵索之外點退轉加代價漸踊各種皆然飢民盈庭皆願以錢代納故累次出總聽之邈然至於推吏三面騷擾之狀有不可勝言雖欲革弊若無定例則今日革之明日復然必也以錢代納然後點退濫徵之患可隨而無也自官作錢之法一石米價當爲三兩雖一二兩加定若使不計豐歉仍爲酌定則民將永賴本邑柴價則一丹乃爲一錢五分而營納則願以三錢炭則本邑之價一石例爲六錢營納則願以一兩五錢稿草本邑之價一同本爲一錢而營納願以二錢今若一依民願以錢許納永以爲式則實爲萬餘民命莫大之惠也噫彼僧徒亦是民也本州境內大刹爲十二其爲屬菴亦復夥然而役則非加僧則日離四刹僅保八寺幾空將爲無賴輩安泊處則足爲荒歲之憂而京司營府之許多公役亦必移及平民還接之道今方悉心而目今三寺之兵營所納紙價添助錢五十兩自是白徵況又無僧可捧則便是白徵之白徵故文報至此竝未得施豈非可矜之甚乎空寺之各營所納竝蒙半減然後殘僧庶有還集之望矣沿海封山之設專爲取用船材係是國家陰雨之備則是誠不輕而重若臣州封山有三曰楸嶺也杮嶺也竹嶺也東有長鬐南有蔚山雖有沿海之名實距海門三十里有餘石路崚嶒艱於運輸從前造船也治倭館也未嘗取材於此山已酉之館役始乃伐取動一邑之民僅致十餘株於海門而石角所磨太半毀損竟棄不用設置封山之意果安在哉此山據在三邑之間橫亘八十餘里地廣土腴可容數千戶耕鑿而深林邃壑惡獸群據猛虎殺人或相望於數月之內封豕食禾輒如掃於一夜之間此已爲害於民生也不細而每一摘奸之來營屬之侵求旣甚山監之供億難辦一過騷然如經亂離一年衆費動逾千金畢竟難支逐歲耗損環封山四面數十里之地灌莽蒼然又或有禆校之酷者禁在籬薪搜及野殯治屋者瞿瞿於樊圃葬親者遑遑於用棺惟彼山氓亦可哀也梁山之封三而曾革其一蔚山之封五而嘗罷其二流民還接戶口歲增反無害於國用此已事可驗不避猥越竝此附陳伏願亟下臣所上諸條於廟堂竝賜處分批以卿疏所陳內寺奴婢之弊益聞其所不聞無辜齎怨尙云切務幷不知生人之理者尤豈不爲干和之一大端而矯捄之擧稽至于今非出於悠泛誠以磨礪須如百鍊可能行之永久卿之論列捄弊諸件令籌坐諸堂各陳意見仍具大臣意見使之稟處結斂戶斂各項弊端及於義峴濫稅事附陳邑弊封山之弊亦令一體稟處